Il-bank dinji naqqas il-proġetazzjonijiet ta’ tkabbir għat-tliet pajjiżi l-aktar milquta bl-Ebola li huma l-Liberia, is-Sierra Leone u l-Guinea. Qal li l-Ebola tibqa’ daqqa ta’ ħarta kbira għall-ekonomiji. Ir-rapport tal-bank dinji ħareġ meta l-President tal-bank Jim Yong Kim beda żjara ta’jumejn fl-Afrika tal-Punent biex jara l-impatt tal-Ebola. L-Għaqda Dinjija tas-Saħħa (WHO) qalet li laħqet ħafna mil-miri ta’ 60 jum li imponiet fuqha biex tikkumbatti t-tixrid tal-Ebola fil-Punent tal-Afrika. Sal-bieraħ, kellha tiżola u tikkura 70 fil-mija tal-pażjenti bl-Ebola u tidfen mingħajr periklu 70 fil-mija tal-vittmi fl-aktar tliet pajjiżi milquta bil-virus. Madankollu, wissiet li għad fadal ħafna xi jsir biex ma jkunx hawn lanqas każ wieħed ta’ Ebola. Skont l-aħħar rapport tal-Għaqda Dinjija tas-Saħħa, ftit inqas minn 6,000 persuna mietu kawża tal-Ebola fil-Liberia, Sierra Leone u Guinea, u sitta oħra fil-Mali.